Korot eivät nousekaan – Euroopan keskuspankki lykkää koronnostoa ainakin vuoden lopun yli

Euroopan keskuspankki teki rahapolitiikassaan elvyttävän käännöksen. Taustalla on talousnäkymien merkittävä heikkeneminen. Keskuspankki kertoi tänään torstaina tuovansa markkinoille jälleen pankkien pidempiaikaiset rahoitusoperaatiot (TLTRO) sekä lykkäävänsä koronnostot ainakin vuoden lopun yli. Keskuspankki pyrkii uusilla päätöksillä ja linjauksilla nostamaan inflaatiota ja talouskasvua. EKP laski ennustettaan tämän vuoden euroalueen bruttokansantuotteen kasvusta 1,1 prosenttiin aiemmasta 1,7 prosentista. Pääjohtaja Mario Draghin mukaan lähialueen talousnäkymät ovat aiemmin odotettua heikommat. EKP pitää mahdollisena myös nyt ennustettua heikompaa talouskasvua. –Geopolitiikkaan liittyvät epävarmuudet, protektionismin uhka sekä kehittyvien markkinoiden haavoittuvuus heikentävät nyt talouden sentimenttiä. Talouden kasvuennusteen riskit ovat yhä alaspäin, Draghi sanoi lehdistötilaisuudessa. Tämän vuoden inflaatioennustettaan keskuspankki pudotti 1,2 prosenttiin aiemmasta 1,6 prosentin arviosta. EKP elvyttää torjuakseen talouden hidastumista Tunnettu talouskeskustelija Allianzin taloudellinen neuvonantaja Mohamed A. El-Erian twiittasi, että EKP:n politiikan suunnanmuutos oli yhtä merkittävä kuin USA:n Fedin muutos tammikuussa. Danske Bankin päästrategi Valtteri Ahti on samoilla linjoilla –Nämä toimet kertovat siitä, että EKP on huolissaan Euroopan talouden kehityksestä. EKP näyttää siirtyvän nyt torjumaan talouden hidastumista, Ahti toteaa. –EKP laski ennusteitaan enemmän kuin markkinat odottivat, minkä johdosta euro heikentyi ja korot laskivat, Ahti jatkaa. Markkinat odottivat rahapolitiikkaan elvytyshenkistä eli kyyhkymäistä muutosta. Euro on heikentynyt, Valtionlainojen korot ovat laskussa ja Euroopan osakemarkkinat kääntyivät nousuun. Euroalueen valtioiden kymmenen vuoden lainakorot olivat kello 16 aikaan kautta linjan 2–5 korkopisteen laskussa. Saksan 10 vuoden lainan korko oli 3,3 korkopisteen laskussa 0,090 prosentissa. Italian kymppivuotisen korko oli 5,6 korkopisteen laskussa 2,53 prosentissa. Pankkien pitkäaikaisesta rahoitusoperaatioista hyötyvät erityisesti italialaispankit. Euro on heikentynyt 0,5 prosenttia 1,1250 dollariin.